1966 թվի աշխատանքներով (ղեկ. Ա. Մարտիրոսյան) բացվեցին քաղաքի արևմտյան ամրոցի կրկնապարիսպները՝ իրենց բոլոր մանրամասներով: Իր ներկա տեսքով այս ամրոցը կրկնում է ասսուրական ռելիեֆների վրա քանդակված բերդերի և պաշտպանողական կառույցների արտաքին նկարագիրը։ Ամրոցի հյուսիսային պարսպապատի տակ, նրա ամբողջ երկայնքով մեկ, հողի թանձր շերտից ազատվեցին 7-6-րդ դարերում կառուցված բազմաթիվ աղքատիկ հյուղակներ, որոնք կրակի ճարակ էին դարձել մեդա-սկյութական վերջին արշավանքի պահին։ Ամրոցի կործանման զարհուրելի պատկերը կրկնվեց մեր աչքի առաջ նաև պալատական շինությունների մեջ, որտեղ ի հայտ եկան սարսափելի տանջանքներով մեռած դեռատի աղջիկների ու կա-նանց կմախքներ՝ թշնամու արձակած նետերը ոսկորների մեջ: Առաջներում ուսումնասիրված Թեյշեբաինի և Էրեբունի քաղաքների կործանման պատկերն էլ նույնն էր։ Կարելի է ենթադրել, որ Արարատյան դաշտի բոլոր քաղաքներն էլ ավերվել ու թալանվել էին մեդա-սկյութական այս վերջին արշավանքի պահին, շատ կարճ ժամանակամիջոցում: